RESOLUCIÓN conxunta do 2 de febreiro de 2009, da Secretaría Xeral de Emigración e da Secretaría Xeral de Política Lingüística, pola que se anuncian, con carácter gratuíto, cursos preparatorios de lingua galega, para os niveis Celga e de extensión cultural, para galegos residentes no exterior e persoas interesadas no idioma e na cultura de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/02/2009

O artigo 5 do Estatuto de autonomía de Galicia establece o galego como lingua propia de Galicia, así mesmo establece que os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento.
O Estatuto de autonomía de Galicia, no seu artigo 4.2º, dispón que lles corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas, remover os atrancos que impidan ou dificulten a súa plenitude e facilitar a participación de todos os galegos na vida política, económica, cultural e social.
Así mesmo, o artigo 7 do Estatuto establece que as comunidades galegas asentadas fóra de Galicia poderán solicitar, como tales, o recoñecemento da súa galeguidade entendida como o dereito a colaboraren e compartiren a vida social e cultural do pobo galego.
Segundo o artigo 27 do Estatuto, a Comunidade Autónoma galega ten competencia exclusiva na promoción e no ensino da lingua galega.
A Lei 3/1983, do 15 de xuño, de normalización lingüística, establece no artigo 21 que o Goberno galego fará uso dos recursos necesarios para que os galegos residentes no exterior poidan dispor de servizos culturais e lingüísticos no idioma propio de Galicia.
O artigo 6 c) da Lei 4/1983, do 15 de xuño, de recoñecemento da galeguidade, establece que o recoñecemento da galeguidade das comunidades galegas implica na orde cultural o dereito a colaborar no impulso das actividades culturais e espectáculos orientados a preservar e fomentar o uso da lingua, cultura e tradicións galegas, e o artigo 7.2º desta lei establece a obriga de lles facilitar ás comunidades galegas a organización de cursos de lingua e cultura galegas.
Durante o ano 2008, a Secretaría Xeral de Emigración detectou un importante número de persoas interesadas no coñecemento e estudo da lingua galega non vinculados a centros galegos, polo que se considera que deben manterse os cursos que se veñen realizando nos centros, ao tempo que se debe ampliar a oferta a aquelas persoas interesadas no estudo da lingua galega non vinculadas a centros galegos.
De acordo coas funcións establecidas no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración e a Secretaría Xeral de Política Lingüística convocan, mediante esta resolución conxunta, cursos preparatorios de lingua galega para os niveis Celga e cursos de extensión cultural dirixidos ás entidades galegas do exterior e/ou outras entidades sen fins de lucro, así como a persoas non vinculadas coas ditas entidades.
Por iso, con cargo aos créditos asignados a esta finalidade no exercicio 2008, consonte o establecido na Lei 4/1983, do 15 de xuño, de recoñecemento da galeguidade, e na Lei 3/1983, do 15 de xuño, de normalización lingüística, no uso das funcións que a Secretaría Xeral de Emigración e a Secretaría Xeral de Política Lingüística teñen atribuídas,
DISPOÑEN:
Primeiro.-Esta resolución ten por obxecto convocar cursos preparatorios de lingua galega para os niveis Celga e de extensión cultural, que se realizarán nos centros galegos do exterior e nas cidades onde exista unha importante demanda no coñecemento da lingua galegas.
Segundo.-Os cursos convocados son os seguintes:
a) Cursos de lingua galega e de extensión cultural nos centros galegos e entidades sen ánimo de lucro, radicadas fóra de Galicia, interesadas no coñecemento da lingua e cultura galegas.
b) Galego na túa cidade. Cursos de lingua galega dirixidos a persoas residentes no exterior que estean interesadas no coñecemento da lingua galega.
Terceiro.-Os cursos convocados terán as seguintes características comúns:
a) Estes cursos van dirixidos, preferentemente, aos galegos residentes no exterior, aínda que poden participar tamén outras persoas interesadas no idioma e na cultura de Galicia.
b) O número de asistentes será de 20 persoas como mínimo e dun máximo de 30, agás casos excepcionais debidamente xustificados. Se durante a realización dos cursos o número de asistentes non alcanzase un mínimo significativo, a Secretaría Xeral de Emigración, conxuntamente coa Secretaría Xeral de Política Lingüística, poderá acordar a cancelación do curso.
c) Todos os cursos terán unha duración de 75 horas.
d) Serán gratuítos para todos os participantes, sen que os beneficiarios teñan que aboar cantidade ningunha por ningún concepto.
e) Estes cursos realizaranse, ordinariamente, con carácter intensivo (4 horas día). Non obstante, o horario das clases axustarase ás necesidades dos solicitantes. O curso terá unha duración ordinaria dun mes. Excepcionalmente, poderá estenderse ata tres meses, desenvolvéndose cun horario de 2 ou 2 horas e media ao día, nos casos seguintes:
-Cando existan profesores de galego xa desprazados nos lugares en que se impartan.
-Cando se concedan dous ou máis cursos a entidades radicadas na mesma cidade, sempre que coincidan nas mesmas datas.
f) Os cursos que se soliciten e impartan ao abeiro destes programas rematarán antes do 15 de decembro do 2009.
g) Os cursos terán lugar nas localidades e entidades ás que se conceda mediante resolución conxunta da Secretaría Xeral de Emigración e da Secretaría Xeral de Política Lingüística, para o que se terán en conta as solicitudes recibidas e a dispoñibilidade orzamentaria.
Cuarto.-As modalidades e contido dos cursos convocados para o ano 2009 son as seguintes:
1. Cursos de formación en lingua galega de catro niveis distintos de coñecemento, válidos para a obtención dos certificados de lingua galega 1 (Celga 1), lingua galega 2 (Celga 2), lingua galega 3 (Celga 3) e lingua galega 4 (Celga 4).
O certificado de lingua galega 1 (Celga 1) acredita unha competencia no uso da lingua que permite satisfacer as necesidades de comunicación máis básicas.
O certificado de lingua galega 2 (Celga 2) acredita unha competencia no uso da lingua suficiente para intervir nun conxunto variado de situacións de comunicación con relativa seguranza e eficacia.
O certificado de lingua galega 3 (Celga 3) acredita unha competencia no uso da lingua que permite empregala cun grao importante de corrección normativa sobre temas diversos.
O certificado de lingua galega 4 (Celga 4) acredita unha competencia no uso da lingua suficiente para expresarse con fluidez e espontaneidade na maior parte das situacións comunicativas.
O programa e contido dos cursos de lingua galega, preparatorios para as probas Celga, serán os regulados na Orde do 16 de xullo de 2007, da Consellería de Presidencia, Administracións Públicas e Xustiza, publicada no Diario Oficial de Galicia nº 146, do 30 de xullo, que regula os certificados oficiais acreditativos dos niveis de coñecemento da lingua galega (Celga) e as probas para obtelos. Establece, de acordo cos estándares da Asociación de Avaliadores de Linguas Europeas, cinco niveis oficiais de coñecemento da lingua, que van do Celga 1 ao Celga 5.
Os cursos deben axustarse aos obxectivos da referida orde, así como ao programa e ao contido curricular establecido no seu anexo III.
Para conseguir o adecuado rendemento e aproveitamento destes cursos, cómpre garantir a homoxeneidade de coñecementos do alumnado participante. Tanto os particulares como as entidades, ao formular as solicitudes, deberán ter en conta a definición de contidos previstos na norma anterior.
En todo caso, será o profesor o que -no momento de iniciar o curso- valorará os coñecementos previos dos/as alumnos/as e decidirá o nivel Celga máis aconsellable para os seus coñecementos.
Non se expedirá ningún tipo de certificación ou diploma de asistencia. Para obter a acreditación do nivel de coñecemento e dominio da lingua galega, as persoas interesadas terán que realizar as probas que convoca a Secretaría Xeral de Política Lingüística, que se efectuarán nos meses de maio e novembro para España e Europa e no mes de outubro para América. As datas e os lugares concretos onde se realicen as citadas probas serán fixados na convocatoria da Secretaría Xeral de Política Lingüistica. Na páxina web da Secretaría Xeral de Emigración www.galiciaaberta.com informarase da convocatoria das probas.
2. Cursos de extensión cultural, para persoas interesadas en manter o achegamento a Galicia, á súa realidade cultural actual, á súa historia, literatura, lingua e resto de expresións sociais e culturais da nosa terra.
O contido e programa dos cursos de extensión cultural serán os sinalados na Orde do 1 de abril de 2005, publicada no Diario Oficial de Galicia nº 71, do 14 de abril, complementándose con novos contidos que proporcionen unha visión da historia e da actualidade de Galicia nos seus aspectos socioeconómicos e culturais.
Ao remate destes cursos, as persoas que obteñan a cualificación de «apto» recibirán o diploma correspondente. A asistencia ás clases é obrigatoria. A ausencia de cada un dos asistentes non poderá ser superior ao 10% da duración total do curso para optar á cualificación de «apto».
Quinto.-Financiamento dos cursos.
1. A Secretaría Xeral de Emigración farase cargo dos seguintes custos:
a) Do custo do desprazamento do profesorado unicamente ida e volta, desde o seu lugar de residencia ata o lugar de realización do curso. Se o profesor se tivese que desprazar diariamente ou días alternos ao lugar de realización do curso, farase cargo dos gastos de desprazamentos diarios en transporte público colectivo ata un máximo de 1.000 euros logo de xustificación. No caso excepcional de utilizar un vehículo particular, a contía para indemnizar será de 0,19 euros por quilómetro ata o máximo previsto.
b) No caso de que o profesor se tivese que desprazar e aloxar diariamente no lugar de celebración do curso, concederáselle unha cantidade de 1.500 euros para gastos de aloxamento e manutención que serán aboados logo de xustificación do profesor. Esta cantidade poderá incrementarse en casos xustificados e sempre coa autorización previa da Secretaría Xeral de Emigración.
Se o profesor se aloxase no lugar de realización celebración do curso en días alternos, aboaráselle os gastos xustificados de aloxamento e manutención, ata un máximo de 1.000 euros.
c) Custo do material para a realización do curso e do seu envío.
Estes gastos financiaranse con cargo á partida orzamentaria 04.50.312C.226.07 dos orzamentos xerais da Comunidade Autónoma de Galicia para o ano 2009. O importe destinado para este fin será de cincuenta mil euros (50.000 ), cantidade que podería incrementarse, segundo as dispoñibilidades orzamentarias.
2. Serán por conta da Secretaría Xeral de Política Lingüística o nomeamento e o custo do profesorado ocasionado pola impartición destes cursos, que aboará directamente a cada profesor con cargo á partida orzamentaria 04.60.151A.640.2 dos orzamentos xerais da Comunidade Autónoma de Galicia para o ano 2009. O importe destinado para este fin será de cento dous mil euros (102.000 ).
O módulo fixado para cada curso é de tres mil euros (3.000 ), a razón de corenta euros hora (40 /h). Se se acordase a cancelación dun curso por falta de asistentes, o/a profesor/a será retribuído de acordo coas horas impartidas máis cen euros (100 ) en concepto de indemnización.
Sexto.-Solicitantes.
Cursos de lingua galega e de extensión cultural. Poderán solicitar estes cursos as entidades galegas que teñan recoñecida a galeguidade ou a súa condición de centro colaborador, ou ben unha agrupación, federación ou unión destas entidades, así como outras entidades sen fin de lucro radicadas no exterior, legalmente constituídas, que contribúan a favorecer a difusión e preservación do patrimonio cultural galego no exterior.
As entidades ás que se lles conceda o curso comprométense na súa solicitude a facilitar as instalacións axeitadas para a realización do curso no lugar onde se desenvolva.
Cursos de galego na túa cidade. Poderán solicitar a súa inscrición no programa os cidadáns e cidadás galegos residentes no exterior e os seus descendentes ou calquera outra persoa interesada no estudo e coñecemento da lingua galega. Os solicitantes poderán preinscribirse a través do formulario que figura na páxina web da Secretaría Xeral de Emigración www.galiciaaberta.com.
Realizaranse cursos de lingua galega naquelas cidades onde exista un número mínimo de alumnos preinscritos a través da páxina web da Secretaría Xeral de Emigración www.galiciaaberta.com.
Sétimo.-Solicitudes e forma de presentación.
1. Cursos de lingua galega e extensión cultural:
Para entidades galegas solicitantes, agrupacións ou federación solicitantes dos cursos de lingua galega e extensión cultural, a documentación necesaria será:
a) Solicitude da entidade segundo o modelo do anexo I desta resolución.
b) Relación nominal dos participantes preinscritos na que constarán: apelidos e nome, idade, número do DNI ou do pasaporte e grao de ascendencia galega, se é o caso.
As entidades galegas presentarán as solicitudes, xunto co resto da documentación, na Secretaría Xeral de Emigración (r/ Basquiños, 2, 15704 Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Así mesmo, poderanse presentar solicitudes na Delegación da Xunta de Galicia en Buenos Aires (República Arxentina), creada polo Decreto 157/2007, do 26 de xullo, cuxa área xeográfica de actuación é a República Arxentina e a República Oriental do Uruguai.
No suposto de que a documentación presentada for incompleta, a Secretaría Xeral de Emigración requirirá o interesado para que, no prazo de dez días, emende a súa solicitude, indicándolle que, se non o fixese, se considerará que desistiu da súa petición, logo da resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e de procedemento administrativo común.
Na solicitude da entidade deberanse indicar as datas, lugar e horarios do curso.
Será preceptivo que a entidade ou conxunto de entidades solicitantes designen unha persoa que coordine as xestións desta actividade coa secretaría, debendo indicar o seu nome e apelidos, número de teléfono e horario de localización.
2. Cursos de galego na túa cidade:
Para cursos de galego na túa cidade, formalizarase a solicitude da seguinte maneira:
O modelo de solicitude, segundo o anexo II desta resolución, estará á disposición de todos os interesados e interesadas na páxina web da Secretaría Xeral de Emigración (www.galiciaaberta.com), ao premer na icona Cursos de lingua galega na túa cidade (Celga). Despois de premer na modalidade elixida, as persoas solicitantes deberán cubrir todos os datos que aparecen na pantalla e, deseguido, validalos e confirmalos.
As solicitudes, unha vez validadas e impresas, deberán asinalas os solicitantes e remitilas á Secretaría Xeral de Emigración, sita en Basquiños, número 2, 15704 Santiago de Compostela, A Coruña. A remisión efectuarase preferentemente mediante correo electrónico ao enderezo acción.cultural.em.sc@xunta.es ou vía fax (00 34 981/54 72 95). Tamén poderán ser presentadas na Delegación da Xunta de Galicia en Buenos Aires ou mediante calquera dos medios establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, entre os que se atopan as oficinas de correos.
Oitavo.-Prazo de presentación de solicitudes.
O prazo de presentación de solicitudes estará aberto, para ambos os programas, desde o día seguinte ao de publicación desta resolución no DOG ata o 30 de setembro de 2009.
Noveno.-Tramitación e resolución.
1. Cursos nos centros galegos:
1.1. Os cursos que se realizarán nos centros galegos concederanse mediante resolución da Secretaría Xeral de Emigración e da Secretaría Xeral de Política Lingüística, segundo a orde de presentación de solicitudes ata o límite da dotación orzamentaria prevista, sempre que reúnan os requisitos exixidos na convocatoria e exista profesor para impartilos.
As resolucións de concesión dos cursos notificaránselles ás entidades adxudicatarias e publicaranse na páxina web da Secretaría Xeral de Emigración (www.galiciaaberta.com) Os cursos concedidos publicaranse tamén na web da Secretaría Xeral de Política Lingüística (www.es/linguagalega) coa indicación de se quedan prazas vacantes, para que poidan ser completados por persoas interesadas.
1.2. No caso de que a entidade galega solicitante teña un número de alumnos inferior ao número máximo, a Secretaría Xeral de Emigración e a Secretaría Xeral de Política Lingüística poderán incluír alumnos residentes na mesma cidade preinscritos a través da páxina web da Secretaría Xeral de Emigración www.galiciaaberta.com.
1.3. O prazo máximo para resolver será de tres meses, que comezará a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas poden interpoñerse potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso das resolucións expresas, e no prazo de tres meses contados a partir do día seguinte a aquel en que se entenda producido o acto presunto, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderán interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte o da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, reguladora da xurisdición contencioso-administrativa.
2. Galego na túa cidade. Para os cursos de galego na túa cidade os criterios de selección para a relación de admitidos/as é o seguinte:
Acadado o número mínimo de solicitantes, mediante resolución da Secretaría Xeral de Emigración e da Secretaría Xeral de Política Lingüística, fixaranse os lugares e datas de realización do curso, que se comunicarán mediante correo electrónico aos alumnos interesados.
No caso de que exista un número de alumnos preinscritos superior ao de prazas, seguiranse os seguintes criterios:
-Como criterio de selección terase en conta a data, a hora e o minuto en que o alumno ou alumna realizou a súa preinscrición a través da páxina web e terán prioridade as persoas que a realizasen en primeiro lugar.
-En caso de empate, desfarase pola orde alfabética dos apelidos dos/as solicitantes, empezando por aqueles cuxo primeiro apelido empece pola letra resultante no sorteo que ten lugar anualmente en cumprimento do disposto no Regulamento de selección de persoal da Administración da Comunidade Autónoma de Galicia.
Os alumnos non seleccionados pasan a unha lista de reserva para cubrir as posibles baixas.
A relación de admitidos/as para cada curso publicarase na páxina web da Secretaría Xeral de Emigración (www.galiciaaberta.com) e da Secretaría Xeral de Política Lingüística (www.xunta.es/linguagalega). Así mesmo, publicarase unha lista de reserva para o caso de que se produzan renuncias.
As resolucións que se diten neste procedemento esgotan a vía administrativa, e contra elas poden interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso das resolucións expresas, e no prazo de tres meses contados a partir do día seguinte a aquel en que se entenda producido o acto presunto, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderán interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte o da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, reguladora da xurisdición contencioso-administrativa.
3. A concesión dos cursos quedará condicionada á existencia de profesorado habilitado pola Secretaría Xeral de Política Lingüística que poida impartilos.
Décimo.-Seguimento.
1. A Secretaría Xeral de Emigración e a Secretaría Xeral de Política Lingüística poderán adoptar cantas medidas consideren oportunas para o seguimento e control do cumprimento da finalidade que motivou a concesión do curso, de conformidade coa normativa aplicable na materia.
2. A solicitude do curso supón o compromiso de aceptar que a Secretaría Xeral de Emigración e a Secretaría Xeral de Política Lingüística efectúen as comprobacións que consideren necesarias para asegurar o cumprimento do contido e as condicións deste.
3. O incumprimento por parte das entidades adxudicatarias dos cursos e dos participantes, das condicións impostas con motivo da concesión, comportará a imposibilidade de ser beneficiario deste tipo de programas en edicións futuras.
4. Ao remate do curso, a entidade e o/a profesor/a encargado/a de impartilo, remitiranlle á Secretaría Xeral de Emigración unha memoria informativa e acreditativa sobre o seu desenvolvemento.
Décimo primeiro.-Recursos.
Contra esta resolución cabe interpoñer postestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 2 de febreiro de 2009.
María Sol López Rodríguez	Manuel Luís Rodríguez González
Secretaria xeral de Política	Secretario xeral de Emigración
Lingüística
Ver referencia pdf "02800D004P007.PDF"